KARSTULAN KUNNAN LAUSUNTO EHDOTUKSESTA OIKEUSMINISTERIÖN ASETUKSEKSI ULOSOTTOVIRASTOJEN TOIMIPAIKOISTA

Khall §

21.05.2012

Oikeusministeriö on pyytänyt lausuntoa valmisteilla olevasta ehdotuksesta oikeusministeriön asetukseksi ulosottovirastojen toimipaikoista. Lausunto pyydetään toimittamaan viimeistään keskiviikkona 16.5.2012. Lausuntopyyntö liitteineen on esityslistan ohessa.

Tällä hetkellä ulosottovirastolla on Keski-Suomessa 15 toimipaikkaa: Jyväskylä (päätoimipaikka), Hankasalmi, Joutsa, Jämsä, Karstula, Keuruu, Kivijärvi, Korpilahti, Kuhmoinen, Laukaa, Petäjävesi, Pihtipudas, Saarijärvi, Viitasaari ja Äänekoski. Jyväskylässä työskentelee 36 viranhaltijaa, Äänekoskella 10, Jämsässä 6, Karstulassa 3, Laukaassa 2, Hankasalmella 1, Joutsassa 1, Keuruulla 1, Pihtiputaalla 1, Saarijärvellä 1 ja Viitasaarella 1 viranhaltija. Muissa toimipaikoissa ei työskentele pysyvästi henkilöstöä, vaan siellä vastaanotetaan asiakkaita erikseen sovittaessa.

Keski-Suomea koskettavana esityksessä ehdotetaan seuraavaa muutosta:

* Hankasalmen toimipaikasta esitetään luovuttavaksi. Hankasalmen alueen ulosottovelallisten asiat voidaan hoitaa hyvin Jyväskylästä käsin.
* Joutsan toimipaikasta, jossa hoidetaan Joutsan, Luhangan ja Toivakan ulosottoasioita, esitetään luovuttavaksi. Alueen ulosottovelallisten palvelun saatavuudesta voidaan huolehtia asianmukaisesti Jyväskylän toimipaikasta käsin.
* Karstulan toimipaikasta esitetään luovuttavaksi. Toimipaikassa hoidetaan Karstulan, Kyyjärven, Kannonkosken, Kivijärven ja Kinnulan alueiden ulosottoasioita sekä osaa Saarijärven kaupungin ulosottoasioista. Ulosoton palvelujen saatavuudesta voidaan huolehtia asiamukaisesti Äänekosken toimipaikasta käsin.
* Keuruun toimipaikasta esitetään luovuttavaksi. Ulosottopalvelujen saatavuus voidaan turvata asianmukaisesti Jyväskylästä tai Jämsästä käsin.
* Laukaan toimipaikasta esitetään luovuttavaksi. Alueen ulosottopalvelun saatavuudesta voidaan huolehtia hyvin Jyväskylän päätoimipaikasta käsin.
* Pihtiputaan toimipaikasta esitetään luovuttavaksi. Pihtiputaan toimipaikassa hoidetaan Pihtiputaan kunnan ulosottovelallisia sekä osaa Viitasaaren kaupungin ulosottovelallisista. Ulosoton palvelujen saatavuudesta voidaan huolehtia asianmukaisesti Äänekoskelta käsin.
* Saarijärven toimipaikasta esitetään luovuttavaksi. Alueen velallisten asiat ja asiakaspalvelu voidaan jatkossa hoitaa Äänekoskelta käsin.
* Viitasaaren toimipaikasta esitetään luovuttavaksi. Ulosottopalvelujen saatavuudesta voidaan huolehtia asianmukaisesti Äänekoskelta käsin.
* Kivijärven, Korpilahden (yhdistetty Jyväskylään 1.1.2009), Kuhmoisten ja Petäjäveden toimipaikoista esitetään luovuttavaksi. Toimipaikoissa ei ole henkilökuntaa, eikä tällä hetkellä toimitiloja. Toimipaikoista voitaisiin luopua, koska toimipaikkojen alueiden palvelutarve on erittäin vähäinen.

Esitetyt muutokset koskisivat kaikkiaan 11 viranhaltijaa, joille varattaisiin esityksen mukaan tilaisuus siirtyä työskentelemään johonkin säilytettävistä toimipaikoista. Henkilöstön uudelleen sijoittaminen edellyttää kuitenkin toimitilajärjestelyjä ja kohtuullista siirtymäaikaa. Keski-Suomen ulosottovirasto toimisi jatkossa Jyväskylän päätoimipaikassa sekä Jämsän ja Äänekosken sivutoimipaikoissa.

Päätösehdotus:

**Karstulan kunnanhallitus toteaa pyydettynä lausuntonaan, että kunta ei hyväksy Karstulan toimipaikan lopettamista.**

**Kannanottoaan kunnanhallitus perustelee seuraavasti:**

* **Karstulan toimipaikan lopettamisen jälkeen ulosottoon liittyvät asiointimatkat Karstulasta ja lähikunnista muodostuisivat kohtuuttomiksi eli olisivat vähimmillään noin 60 km ja monelta osin joka 100 km suuntaansa. Näitä matkoja on lähes mahdotonta toteuttaa julkisen liikenteen avulla kohtuullisessa ajassa. Näin ollen vastoin perusteissa esitettyä ulosoton palvelujen saatavuudesta ei käytännössä voida huolehtia asiamukaisesti Äänekosken toimipaikasta käsin.**
* **Samaten henkilöstön työmatkat muodostuisivat esitetyssä ratkaisussa hyvin hankaliksi.**
* **Karstulan osalta tulisi päinvastoin harkita, mikäli Saarijärven yhden henkilön toimipiste lakkautetaan, henkilön toimipaikan siirtämistä Karstulaan eli maantieteellisesti keskeiselle paikalle seutua.**
* **Karstulan toimipiste tulisi sijoittaa yhteispalvelupisteen yhteyteen, joka mahdollistaisi nykyistä edullisemmat, toimivammat ja työturvalliset toimitilat. Tiloissa työskentelee tällä hetkellä yhteispalvelupisteen henkilöstön lisäksi TE-toimiston ja Kelan henkilö kokoaikaisesti muiden valtion viranomaisten käyntipäivien ohella.**

Päätös: